I Hobro er man så stolte over Tom Kristensen, at den pensionerede racerkører nu har fået en vej i byen opkaldt efter sig

Det kom som lidt af et chok for Tom Kristensen, da han lørdag aften blev præsenteret for en nyhed af de helt store fra hjemstavnen Hobro.

Den nidobbelte Le Mans-vinder var i færd med at færdiggøre et direkte tv-interview i forbindelse med Danmarks Radios stort anlagte show 'Sport 2014', da han lige skulle præsenteres for en lille hilsen fra Himmerland.

Signalet stillede om til Hobro, hvor der blev stillet skarpt på et vejskilt, der bar navnet 'Tom Kristensen Vej'. Herefter kom en masse af byens borgere til syne og flagede heftigt for deres lokale helt.

Se også: Mirakel-Camilla er kåret til ’Årets Sportsnavn’

Og den var god nok. Den pensionerede racerkører havde fået en vej opkaldt efter sig, og det faktum efterlod den ellers normalt så velforberedte idrætsmand i en position, han ikke lige havde set sig selv havne i.

- Selvfølgelig er jeg rørt. Jeg troede, at man skulle .... ja, være død og begravet for at få sin egen vej, men det skal man ikke. Jeg er kommet her til Herning på enkeltbillet, men nu har jeg da et sted at tage hen snart, sagde Tom Kristensen fra sin plads på scenen.

Se også: Riddersholm vil ikke love ny jubelscene

Han blev efterfølgende mødt af en stor applaus fra salen, og så kunne den levende danske motorsportslegende ellers forlade manegen og fortsætte aftenen i selskab med en talrig skare af de største profiler inden for dansk idræt.

Det er dog givetvis kun en enkelt person i den flok, som har fået en vej opkaldt efter sig. Men Tom Kristensen er i sandhed noget helt specielt, hvilket også på anden vis blev understreget i 2014, da den sympatiske jyde i august forrige år blev gjort til ridder af dannebrog.